Přidal, Alojz, poslanec NR SR (2010-12-10):
Vážené dámy a páni, dovoľte mi, aby som predniesol pozmeňujúci návrh k predmetnému návrhu zákona, ktorý znie: vládny návrh zákona ktorým sa mení a dopĺňa zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov a o zmene a doplnení niektorých zákonov, sa dopĺňa takto: Prvý bod. Za čl. IV sa vkladajú nové články V a VI, ktoré znejú: Čl. V Zákon č. 91/2010 Z. z., zákon o podpore cestovného ruchu sa mení takto: v § 32 sa slová „1. januára 2011“ nahrádzajú slovami „1. decembra 2011“. Čl. VI Zákon č. 220/2007 Z. z. o digitálnom vysielaní programových služieb a poskytovaní iných obsahových služieb prostredníctvom digitálneho prenosu a o zmene a doplnení niektorých zákonov, zákon o digitálnom vysielaní v znení zákona č. 654/2007 Z. z., zákona č. 498/2009 Z. z. a zákona č.“ – to bude teda pridelené – „.../2010 Z. z. sa dopĺňa takto: v § 67 sa dopĺňa odsekmi 4 až 8, ktoré znejú: „(4) Ministerstvo dopravy môže počas obdobia paralelného vysielania vydať výzvu, na základe ktorej poskytne jednorazový nenávratný finančný príspevok (ďalej len „príspevok“) osobám, ktoré preukážu, že sú poberateľom dávky v hmotnej núdzi a príspevku k dávke podľa osobitných predpisov a ktorí sú zároveň platitelia úhrady za služby verejnosti poskytované Rozhlasom a televíziou Slovenska na účely zabezpečenia práva prístupu k informáciám. (5) Ministerstvo dopravy je oprávnené spracovávať osobné údaje získané na účely poskytnutia príspevku podľa odseku 4 a viesť evidenciu žiadateľov o poskytnutie príspevku. (6) Ministerstvo dopravy poskytne príspevok žiadateľovi na základe písomnej žiadosti. (7) Žiadosť o poskytnutie príspevku sa predkladá ministerstvu dopravy v lehote určenej vo výzve na predkladanie žiadostí o poskytnutie príspevku. Prílohou žiadosti je potvrdenie Úradu práce, sociálnych vecí a rodiny nie staršie ako 1 mesiac, ktorým žiadateľ preukáže splnenie podmienky podľa odseku 4 a súhlas žiadateľa so spracovaním osobných údajov potrebných na poskytnutie príspevku podľa odseku 4. (8) Príspevok podľa odseku 4 sa nepovažuje za príjem na účely iných systémov upravených v osobitných predpisoch.“ Poznámka pod čiarou k odkazu 39a) znie: „Napríklad zákon č. 599/2003 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov. Zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov.“ Nasledujúci článok sa prečísluje a bod 2 v doterajšom článku V, v novom článku VII sa slová „1. januára 2011“ nahrádzajú slovami „31. decembra 2010“. Odôvodnenie toho pozmeňujúceho návrhu k bodu 1 k čl. V: Cieľ navrhovanej právnej úpravy je vylúčiť možnosť výrazného prekročenia finančných nárokov na štátny rozpočet v nasledujúcich rokoch voči doložke vplyvov. Súčasne platný zákon č. 91/2010 Z. z. o podpore cestovného ruchu ustanovuje dotácie zo štátneho rozpočtu, ktoré poskytne štát v rovnakej výške, ako sú členské príspevky obce oblastnej organizácii a členské príspevky VÚC a oblastných organizácií krajskej organizácii. Účinnosť zákona sa navrhuje odložiť do 30. 11. 2011. V tomto období bude vytvorený optimálny model spolufinancovania zo strany štátu pre spravodlivé a efektívne využitie dotácie a vytvorenie podmienok pre rozvoj cestovného ruchu. Finančné prostriedky za celý rok 2011 budú pridelené v roku 2012. A v čl. VI ustanovenie umožní ministerstvu dopravy, výstavby a regionálneho rozvoja realizovať podporu v súvislosti s vybavením koncových užívateľov s koncovými zariadeniami, ktoré umožnia príjem digitálneho televízneho vysielania. Vzhľadom už na prebiehajúce paralelné vysielanie je účinnosť tejto úpravy nevyhnutná od 1. januára 2011. Pomoc bude určená pre osoby, ktoré nemajú dostatok finančných prostriedkov, aby si zakúpili potrebné zariadenie, t. j. pre poberateľov dávky v hmotnej núdzi a príspevkov k dávke, teda osoby v hmotnej núdzi. Štruktúra poberateľov dávky a príspevkov v hmotnej núdzi pozostáva nielen z občanov, ktorí stratili zamestnanie, ale aj občanov, ktorí si nevedia alebo nemôžu zabezpečiť vyšší príjem vlastnou prácou, prípadne užívaním vlastného majetku, a to z dôvodu nepriaznivého zdravotného stavu, prípadne veku. Medzi poberateľmi dávky a príspevkov sa nachádzajú aj poberatelia dôchodkových dávok. Poskytnutie pomoci je podmienené úhradou za služby verejnosti poskytované Slovenským rozhlasom a televíziou, tzv. koncesionárske poplatky. Oslobodené od úhrady sú osoby s ťažkým zdravotným postihnutím. Polovičnú sadzbu platia dôchodcovia, ktorí nežijú v spoločnej domácnosti so zárobkovo činnou osobou, a osoby v hmotnej núdzi. A k bodu 2 tá účinnosť novely v doterajšom čl. V, čo je nový čl. VII, je potrebné ju zmeniť v súvislosti s novovloženým článkom, novelizujúcim účinnosť zákona č. 91/2010 Z. z o podpore cestovného ruchu. Ďakujem za pozornosť.